text: Nationalpark-plan for Vadehavet i høring
  02 april 2012 kl. 12.31
  Bestyrelsen for Nationalpark Vadehavet sender i disse dage udkast til Nationalparkplan for 2013 til 2018 i offentlig høring.
  Nationalparkens formand Bent Poulsen er selv tilfreds med planen:
  - Det er en enig bestyrelse, der står bag udkastet, som er den foreløbige kulmination på en god proces, hvor Nationalparkrådet, borgere, institutioner og myndigheder har bidraget med forslag og idéer i stort tal. 
  Mere end 400 enkeltforslag til projekter og tiltag er det blevet til igennem pilotprojektet i 2004-05, workshops i 2008 og idé-fase i 2011. Disse forslag har dannet baggrund for forslaget til indsats i den kommende 6-års periode.
  
  Fire hørings-møder
  Planen er i offentlig høring frem til den 30. juni 2012, og der vil undervejs i høringsperioden blive afholdt offentlige høringsmøder i de fire Vadehavskommuner. 
  Tidspunkterne for disse møder er:
  Tønder Kommune: Den 19. april kl. 19-21 i Ecco Centret
  Esbjerg Kommune: Den 26. april kl. 19-21 på Ribe Vandrehjem
  Fanø Kommune: Den 8. maj kl. 19-21 på Nordby Skole
  Varde Kommune: Den 10. maj kl. 19-21 på Eventyrgården i Janderup
  Samtlige lodsejere i nationalparken modtager i de kommende dage planen med posten.
  